ছোট অর্থনীতিগুলো এখন নিজেদের বাণিজ্য অংশীদারদের মধ্যে অথবা যেসব অর্থনীতি তাদের বাণিজ্য ও বিনিয়োগ সুবিধা দিতে পারে- এমন অর্থনীতিগুলোর মধ্যে FTAs এবং FEUs (Free Economic Unions) গঠন করে নিচ্ছে। বাণিজ্য ও বিনিয়োগ একসঙ্গে চলে। যেসব অর্থনীতি বেশি বিনিয়োগ লাভ করেছে, ওইসব অর্থনীতির বাণিজ্য অনেক বেড়েছে। উদাহরণ হলো ভিয়েতনাম। একসময় ভিয়েতনাম সমাজতন্ত্রের নামে বদ্ধ (Closed) অর্থনীতি ছিল। যখন থেকে তারা বাজার অর্থনীতিতে প্রবেশ করল তারপর থেকে ভিয়েতনামে বৈদেশিক বিনিয়োগ জ্যামিতিক হারে বৃদ্ধি পেয়েছে। ভিয়েতনামের বৈদেশিক বাণিজ্যের পরিমাণ অনেক আগেই বাংলাদেশকে ছাড়িয়ে গেছে। সেই যুদ্ধবিধ্বস্ত ভিয়েতনাম এখন নতুন এশিয়ান টাইগারদের তালিকায় এসে গেছে। ভিয়েতনাম এক ডজনেরও বেশি FTAs সই করতে সক্ষম হয়েছে, যেখানে বাংলাদেশের সফলতা শূন্য। বাংলাদেশ তার বাস্তবতা থেকে বের হতে পারেনি। মুক্তবাণিজ্য চুক্তি বা FTAs নিয়ে বাংলাদেশও অনেক কথা বলেছে। কিন্তু বাস্তবে এখন পর্যন্ত বাংলাদেশ কোনো দেশের সঙ্গেই FTA সই করতে পারেনি। বাংলাদেশের জন্য ভালো সুযোগ ছিল SAFTA (SAARC Free Trade Agreement)। কিন্তু সত্য হলো, ভারত-পাকিস্তান দ্বন্দ্বের কারণে SAFTA বা কমের পক্ষে SAPTA (SAARC Prefarential Trade Agreement)-কেও কার্যকর করা যায়নি। এর বদলে মাঝেমধ্যে ভারত-বাংলাদেশ-নেপাল-ভুটানকে নিয়ে মুক্ত বাণিজ্য অঞ্চল গঠন করার অনেক কথা শুনেছি। অন্যদিকে ভারত-চীন-মিয়ানমার-বাংলাদেশ মিলেও একটা সীমিত আকারে অর্থনৈতিক অঞ্চল গঠন করার কথা শুনেছি। কিন্তু কোনো ক্ষেত্রেই কাজ এগোয়নি। দ্বিপক্ষীয় বাণিজ্যের ক্ষেত্রে চীন এখন বাংলাদেশের বৃহত্তম পার্টনার। প্রায় ১৬ বিলিয়ন ডলারের বাণিজ্য হচ্ছে এই দুই দেশের মধ্যে প্রতিবছর। তবে এই ক্ষেত্রেও বাংলাদেশের রফতানি চীনের বাজারে অতি নগণ্য। বাংলাদেশ বিক্রয় করে এক বিলিয়ন ডলারের পণ্য। বাকিটা চীন বিক্রি করে আমাদের কাছে। ভারতের সঙ্গেও আমাদের একই অবস্থা। ভারত বিক্রি করে ৭ বিলিয়ন ডলারের পণ্য, বাংলাদেশ বিক্রি করে ভারতের কাছে ৬০০ মিলিয়ন ডলারের পণ্য। চীন-ভারত বাংলাদেশকে অনেক বাণিজ্য সুবিধা দিলেও বাংলাদেশ এই দুটো বাজারে কাঙ্ক্ষিত পরিমাণের পণ্য বেচতে সক্ষম হচ্ছে না। বাংলাদেশের পক্ষে তার ভূরাজনৈতিক অবস্থানের কারণেই সিদ্ধান্ত নিতে যেন কঠিন হচ্ছে। কোন সুবিধা বাংলাদেশ চীনকে দিলে পরে ভারত রুষ্ট হয় এই চিন্তা আমাদের পলিসি মেকারদের যেন পিছু টেনে ধরেছে। কোনটা আমাদের সুবিধা, এই চিন্তাই যেন পিছনে পড়ে গেছে।